১৯৭০ মেক্সিকো বিশ্বকাপ ফুটবল যুদ্ধে ব্রাজিল দলে সব হিরের টুকরো ফুটবলারে ঠাসা ছিল। পেলে, টোস্টাও, রিভেলিনো, জিয়ারজিনহো এবং ক্যাপ্টেন কার্লোস আলবার্তো। এ বলে আমায় দেখ, তো ও বলে আমায়। ধারণা আছে, অধিক সন্ন্যাসীতে গাজন নষ্ট। কিন্তু ব্রাজিল টিমে ও সবের বালাই নেই কারো। গোটা দলটাই এক সুরে বাঁধা, বিশেষ করে মেক্সিকোয় ব্রাজিল টিম তারই প্রমাণ রেখেছে। প্রতিযোগিতার ৬ টা খেলার সবকটাতে জয়। যে দল এমন খেলা খেলে তারা ফাইনালে খেলবে এতো জানা কথা।